Für mii isch das Bäärndütschschribe für e «Bund» es Privileeg gsii, wius schöön isch gsii  mit em Anton Schmauz u nächäär mit em Alexander Sury zämezschaffe. Dr Anton Schmauz het emaau müesse häreschtaa, won es par rächtsbürgerlechi Bäärner hei wöuue, das me mer dr Hane zueträäit. Er het mer gseit, was isch passiert, het mer graate, i söu i de näächschte Schtübli nid grad z grobi Schiter mache, u de sig di Sach für in i dr Oornig. Für mii isch ds Bäärndütschschribe für e «Bund» es Privileeg gsii, wäge dene, won i mit ne ha töörffe schribe. Bevoor das iig bi derzue choo, hei dr Erwin Heimann u dr  Hans Summer ufghört. Bblibe si no d Ruth Bietehard u dr Peter Wyss. Mit miir isch dr Fritz Widmer choo. Leider het er numen es Jaar mitgmacht u de het d Chrischtine Choler ds Amt übernoo für ne. Nadäm d Chrischtine Choler isch gschtoorbe gsii, isch d Chrischtine Iselin-Kobler Schtüblischribere woorde. Zletscht si no dr Peter Schibler, d Renée Bellafante u d Renata Burckhardt derzue choo. I bi schtouz, das i ha töörffen i dere Reeie schtaa.